
Befektetői várakozások – Az országgyűlési választások hatása a Budapesti Értéktőzsdére, 2010–2022

Kulcsszavak: eseményelemzés; választások; tőzsde
A dolgozat a magyarországi országgyűlési választások Budapesti Értéktőzsde kiemelt részvényárfolyamainak alakulására gyakorolt hatását vizsgálja 2010-től 2022-ig. A négyévente megrendezett országgyűlési választások jelentős változásokat hozhatnak az ország helyzetében, a kormány politikájában és a gazdasági környezetben, amelyek hatással bírhatnak a tőzsdén jegyzett legnagyobb vállalatok teljesítményére. A választásoknak csak akkor van hatása a piacra, ha a befektetői várakozásokkal nem megegyező eredmény születik, azaz meglepetést okoz. Az így létrejövő információs aszimmetria jelentős volatilitást és magas abnormális hozamokat okozhat a piacon. Azonban a 2010 utáni magyar országgyűlési választások körüli várakozások egyre inkább egybeestek az eredményekkel, így a meglepetésszerűséggel az abnormális hozamok is elmaradtak. Az eredmények láttán kijelenthetjük, hogy a választások tényének lényegében nincs hatása a tőzsde egészére, de szignifikáns abnormális hozammal járhat bizonyos részvények esetében.



